text: Общо събрание на акционерите на МБАЛ "Христо Ботев" се проведе днес във Враца. Кметът инж. Николай Иванов участва като представител на община Враца. На извънредното заседание бе взето решение да бъде освободен настоящият съвет на директорите, включително настоящият директор на болницата Светозар Луканов и бе избран нов. Инж. Николай Иванов гласува "против" освобождаването на настоящия съвет на директорите, за което бе упълномощен от общинския съвет. "Помолих представителя на най-големия акционер в болницата - държавата, да ни представи мотивите, с които е свикано от тях това общо събрание за освобождаване на съвета на директорите. Отговорът беше, че няма такава процедура - акционерът, който е поискал свикването на общото събрание, да изложи мотивите си. Според мен тази смяна е политическа и това води до нарушаване на ритъма на работа на болницата" - категоричен бе кметът на Враца.